《赴狱旅中示客》
明代·茅元仪

暂脱南冠坐水湄，残觥沥尽与君知。
时危只恐英雄老，世乱非忧富贵迟。
已见生来同李广，只须死后傍要离。
十年征战兼羁系，见惯休猜不惯悲。

作者简介：湖州府归安人，字止生，号石民。茅坤孙。好谈兵，天启初，为孙承宗幕僚。崇祯初，上《武备志》，为翰林待诏。后任副总兵，守觉华岛，旋以兵变论戍漳浦。边事急，再请募死士勤王，权臣不许，悲愤纵酒卒。有《暇老斋笔记》、《野航史话》、《石民集》等，所辑《武备志》网罗历代军事著作，附有大量插图，尤具资料价值。